CELEX: 32021R0665
Language: ro
Date: 2021-04-22 00:00:00
Title: Regulamentul de punere în aplicare (UE) 2021/665 al Comisiei din 22 aprilie 2021 de modificare a Regulamentului de punere în aplicare (UE) 2017/373 în ceea ce privește cerințele aplicabile furnizorilor de management al traficului aerian/servicii de navigație aeriană și de alte funcții ale rețelei de management al traficului aerian în spațiul aerian U-space desemnat într-un spațiu aerian controlat (Text cu relevanță pentru SEE)

23.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 139/184
               
            
         REGULAMENTUL DE PUNERE ÎN APLICARE (UE) 2021/665 AL COMISIEI
         din 22 aprilie 2021
         de modificare a Regulamentului de punere în aplicare (UE) 2017/373 în ceea ce privește cerințele aplicabile furnizorilor de management al traficului aerian/servicii de navigație aeriană și de alte funcții ale rețelei de management al traficului aerian în spațiul aerian U-space desemnat într-un spațiu aerian controlat
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) nr. 3922/91 al Consiliului (1), în special articolul 43,
         întrucât:
         
                     (1)
                  
                  
                     Regulamentul de punere în aplicare (UE) 2017/373 al Comisiei (2) stabilește cerințele comune pentru furnizarea de management al traficului aerian/servicii de navigație aeriană („ATM/ANS”) și de alte funcții ale rețelei de management al traficului aerian („funcțiile rețelei ATM”) pentru traficul aerian general și pentru supravegherea acestora.
                  
               
                     (2)
                  
                  
                     Odată cu adoptarea Regulamentului de punere în aplicare (UE) 2021/664 al Comisiei (3), a devenit posibilă desemnarea unui spațiu aerian U-space în spațiul aerian controlat în care aeronavele cu pilot la bord operează alături de aeronavele fără pilot la bord. Pentru a se asigura siguranța acestor operațiuni, Regulamentul de punere în aplicare (UE) 2017/373 ar trebui modificat pentru a include cerințele necesare referitoare la furnizorii de servicii de trafic aerian în ceea ce privește coordonarea cu furnizorii de servicii U-space și, dacă este cazul, cu furnizorii unici de servicii de informații comune.
                  
               
                     (3)
                  
                  
                     În spațiul aerian U-space desemnat în spațiul aerian controlat, furnizorii de servicii de navigație aeriană ar trebui să rămână responsabili cu furnizarea de servicii de navigație aeriană operatorilor de aeronave cu pilot la bord. Furnizorii de servicii de trafic aerian ar trebui, de asemenea, să efectueze o așa-numită reconfigurare dinamică a spațiului aerian U-space pentru a se asigura că aeronavele cu pilot la bord și cele fără pilot la bord rămân segregate în condiții de siguranță.
                  
               
                     (4)
                  
                  
                     Este necesar să se stabilească proceduri specifice și mijloace de comunicații între unitățile de servicii de trafic aerian, furnizorii de servicii U-space, operatorii UAS și, dacă este cazul, furnizorii unici de servicii de informații comune corespunzători pentru a se asigura o aplicare coordonată a reconfigurării dinamice a spațiului aerian U-space de către toate părțile interesate operaționale.
                  
               
                     (5)
                  
                  
                     Pentru a se asigura punerea în aplicare corespunzătoare a prezentului regulament, ar trebui să se acorde suficient timp statelor membre și părților interesate afectate pentru a-și adapta procedurile la noul cadru de reglementare înainte ca prezentul regulament să se aplice.
                  
               
                     (6)
                  
                  
                     Agenția Uniunii Europene pentru Siguranța Aviației a propus o serie de măsuri în avizul său nr. 01/2020 (4), în conformitate cu articolul 75 alineatul (2) literele (b) și (c) și cu articolul 76 alineatul (1) din Regulamentul (UE) 2018/1139.
                  
               
                     (7)
                  
                  
                     Prin urmare, Regulamentul de punere în aplicare (UE) 2017/373 ar trebui modificat în consecință.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul comitetului instituit în temeiul articolului 127 din Regulamentul (UE) 2018/1139,
                  
               ADOPTĂ PREZENTUL REGULAMENT:
         
            Articolul 1
            Modificări aduse Regulamentului de punere în aplicare (UE) 2017/373
            Regulamentul de punere în aplicare (UE) 2017/373 se modifică după cum urmează:
            
                        1.
                     
                     
                        În anexa I, se adaugă următoarele puncte:
                        
                                    „260.
                                 
                                 
                                    «spațiu aerian U-space» înseamnă o zonă geografică UAS desemnată de statele membre în care nu pot avea loc operațiuni UAS decât cu sprijinul serviciilor U-space;
                                 
                              
                                    261.
                                 
                                 
                                    «serviciu U-space» înseamnă un serviciu care se bazează pe servicii digitale și pe automatizarea funcțiilor, conceput pentru a sprijini accesul sigur, securizat și eficient la spațiul aerian U-space unui număr mare de UAS;
                                 
                              
                                    262.
                                 
                                 
                                    «serviciu de informații comune» înseamnă un serviciu care constă în diseminarea de date statice și dinamice pentru a face posibilă furnizarea de servicii U-space pentru managementul traficului în cazul aeronavelor fără pilot la bord;
                                 
                              
                                    263.
                                 
                                 
                                    «reconfigurare dinamică a spațiului aerian» înseamnă modificarea temporară a spațiului aerian U-space pentru a răspunde schimbărilor de scurtă durată la nivelul cererii de trafic de aeronave cu pilot la bord, prin ajustarea limitelor geografice ale respectivului spațiu aerian U-space.”
                                 
                              
                  
                        2.
                     
                     
                        În anexa IV subpartea A secțiunea 1 se adaugă următorul punct ATS.OR.127:
                        „ATS.OR.127 Coordonarea de către furnizorii de servicii de trafic aerian în spațiul aerian U-space
                        
                        Furnizorii de servicii de trafic aerian trebuie:
                        
                                    (a)
                                 
                                 
                                    să furnizeze, în mod nediscriminatoriu, informările de trafic relevante pentru aeronavele cu pilot la bord care sunt necesare în cadrul serviciilor de informații comune menționate în Regulamentul de punere în aplicare (UE) 2021/664 (*1) pentru un spațiu aerian U-space stabilit în spațiul aerian controlat în care furnizorul de servicii de trafic aerian în cauză este desemnat să își furnizeze serviciile;
                                 
                              
                                    (b)
                                 
                                 
                                    să stabilească procedurile de coordonare și mijloacele de comunicații între unitățile de servicii de trafic aerian, furnizorii de servicii U-space și, dacă este cazul, furnizorii unici de servicii de informații comune corespunzători care fac posibilă furnizarea acestor date.
                                 
                              
                           (*1)  Regulamentul de punere în aplicare (UE) 2021/664 al Comisiei din 22 aprilie 2021 privind un cadru de reglementare pentru U-space (JO L 139, 23.4.2021, p. 161).”"
                        
                     
                  
                        3.
                     
                     
                        În anexa IV subpartea B secțiunea 2 se introduce următorul punct ATS.TR.237:
                        „ATS.TR.237 Reconfigurarea dinamică a spațiului aerian U-space
                        
                        Unitățile de control al traficului aerian trebuie:
                        
                                    (a)
                                 
                                 
                                    să limiteze temporar zona din cadrul spațiului aerian U-space desemnat în care pot avea loc operațiuni UAS pentru a răspunde schimbărilor de scurtă durată la nivelul cererii de trafic de aeronave cu pilot la bord, prin ajustarea limitelor laterale și verticale ale spațiului aerian U-space;
                                 
                              
                                    (b)
                                 
                                 
                                    să se asigure că furnizorii de servicii U-space și, dacă este cazul, furnizorii unici de servicii de informații comune corespunzători sunt notificați în timp util și în mod eficace cu privire la activarea, dezactivarea și limitările temporare ale spațiului aerian U-space desemnat.”
                                 
                              
                  
         
            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 26 ianuarie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 aprilie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 212, 22.8.2018, p. 1.
         
            (2)  Regulamentul de punere în aplicare (UE) 2017/373 al Comisiei din 1 martie 2017 de stabilire a unor cerințe comune pentru furnizorii de management al traficului aerian/servicii de navigație aeriană și de alte funcții ale rețelei de management al traficului aerian și pentru supravegherea acestora, de abrogare a Regulamentului (CE) nr. 482/2008, a Regulamentelor de punere în aplicare (UE) nr. 1034/2011, (UE) nr. 1035/2011 și (UE) 2016/1377, precum și de modificare a Regulamentului (UE) nr. 677/2011 (JO L 62, 8.3.2017, p. 1).
         
            (3)  Regulamentul de punere în aplicare (UE) 2021/664 al Comisiei din 22 aprilie 2021 privind un cadru de reglementare pentru U-space (a se vedea pagina 161 din prezentul Jurnal Oficial).
         
            (4)  https://www.easa.europa.eu/document-library/opinions